VEGA præsenterer

**Stemningsfulde popskyld fra fremadstormende First Flush**

*Den 6. februar skruer den danske kvintet, First Flush, helt op for deres genrebrydende popeksperimenter i Lille VEGA.*

Københavnske First Flush er et genrebrydende og grænsesøgende band. Med rødder i punken dyrker kvintetten de gode fortællinger og de tætte relationer i et forunderligt poppet univers.

I maj udgav bandet i samarbejde med Liss-forsangeren Søren Holm den drømmende single ”Vildtgæret Ensomhed”. Med smukke guitarlinjer, malerisk billedsprog og et atmosfærisk trommebeat røg singlen hurtigt i A-rotation på P6 Beat og viser lovende takter for kommende First Flush-toner. Om nummeret fortæller de:

*” ”Vildgæret Ensomhed” er en sang om at være ung og føle sig ensom – og hvordan man kan have lyst til at forlade sin krop, blive til en anden, men ikke kan, fordi man hele tiden er bundet til at være sammen med sig selv”*

Bandet har netop lagt sidste hånd på deres nye album, der blev indspillet ved Hardanger-fjorden i Norge og har fået den rammende titel *Fjorden.* Albummet bliver det femte i rækken og udkommer i starten af næste år.

First Flush har været nomineret til Steppeulven-prisen ”årets tekstforfatter” og albummet *Spira* fra 2018 blev af Politikken kaldt ” et af årets mest originale danske udgivelser”. Kvintetten skaber frodige musikalske landskaber, der forgrener sig ind i syre, bluesgrass, electronica og postpunk. Den smukke danske lyrik bliver leveret med tung autotune, og det er fristendende at kalde First Flush et kærlighedsbarn mellem avantgardisterne i Marching Church og vestegnsrapperen Sivas.

Bandet blev dannet af Alexander Weile Klostergaard (vokal, bas), Jeppe Pelck Bille Davidsen (trommer) og Jonathan West Carstensen (vokal, guitar) i 2011. Siden er bandet blevet udvidet med Mads Rubin Mauritzen (guitar, keys) og Peter Bruhn (guitar).

**Fakta om koncerten**First Flush (DK)
Lørdag den 6. februar, 2021 kl 20.00
Lille VEGA, Enghavevej 40, 1674 København V
Billetpris 180 kr. + gebyr
Billetsalget starter torsdag den 3. september kl. 10.00 via vega.dk og Ticketmaster.